პიერ ჟან ჟორჟ კაბანისი
პიერ ჟან ჟორჟ კაბანისი (ფრანგ. Pierre Jean Georges Cabanis; დ. 5 ივნისი, 1757, კონაკი, — გ. 5 მაისი, 1808, სერენკური) — ფრანგი ფილოსოფოსი, მატერიალისტი და ექიმი. ეტიენ ბონო დე კონდილიაკის მოსწავლე. საფრანგეთის დიდი რევოლუციის ეპოქაში მნიშვნელოვანი როლი შეასრული მედიცინის სკოლის რეორგანიზაციაში. ჟირონდისტებთან ერთად მონაწილეობდა 18 ბრიუმერის კონტრრევოლუციურ გადატრიალებაში. კაბანისის მატერიალიზმი და ათეიზმი XVIII საუკუნის ფრანგი მატერიალისტების ადრინდელი თაობისაზე უფრო თანამიმდევრული და მებრძოლი ხასიათისა იყო. დიდი გავლენა მოახდინა მედიცინისა და ფიზიოლოგიის, აგრეთვე ფრანგული პოზიტივიზმის განვითარებაზე. თავის ნაშრომებში სათავე დაუდო სოციალურ მედიცინასა და ჰიგიენას, ფიზიოლოგიურ ფსიქოლოგიას. სიცოცხლის ბოლო წლებში მიემხრო ვიტალიზმს.